ZAPISNIK 19. SJEDNICE VMO BORONGAJ LUGOVI
17.11.2022., 20:00h, MS Borongaj Lugovi
Prisutni članovi:
1. Ivana Perković
2. Petar Miočević
3. Ivica Milković
4. Bruno Rižmarić
5. Lidija Klanjec
Nazočni članovi VMO prihvaćaju zapisnik 18. sjednice jednoglasno bez rasprave.
Nazočni članovi prihvaćaju jednoglasno bez rasprave
DNEVNI RED
1. Aktualna komunalna problematika
2. Izvješća, pitanja, prijedlozi

1. Aktualna komunalna problematika:
Predsjednica VMO započinje raspravu o elektroničkoj poruci dobivenoj od strane g. Hrvoja Legvarta s prijedlozima za poboljšanje kvalitete života na području MO Borongaj Lugovi. Prije svega je riječ o prijedlogu zabrane prometovanja ulicom Vukomerec cestovnih vozila težih od 3.5 tone od Čavićeve ulice prema istoku. Članica Lidija Klanjec navodi kako ulicom Vukomerec najviše prolaze kamioni tvrtke Konzum, čiji vozači nisu upoznati da ulaz u Konzumov logistički centar za kamione nije na Čavićevoj ulici, nego na Slavonskoj aveniji, te napominje kako je mala vjerojatnost da će prometna policija odobriti ovaj prijedlog. Predsjednica VMO stoga predlaže da VGČ Peščenica-Žitnjak zatraži od tvrtke Konzum plus da promijene navedenu adresu s Čavićeve ulice na Slavonsku aveniju, kako bi se izbjegao nepotreban prolazak kamion kroz ulicu Vukomerec. Zaključak je prihvaćen jednoglasno bez rasprave.




Zaključak 
o rješavanju komunalne problematike

1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da se obrati trgovačkom društvu Konzum d.o.o. s prijedlogom da se promjeni adresa Konzumova logističkog centra iz Čavićeva ulica u Slavonska avenija jer ulaz nije sa Čavićeve kako je službeno navedeno nego na Slavonskoj aveniji što vozačima tegljača nije poznato i zbog čega Ulicom Vukomerec teški dostavni kamioni prometuju bespotrebno, slijedom čega, promjenom adrese dostavni tegljači više ne bi imali potrebe ulaziti u Ulicu Vukomerec. 

2. O učinjenom izvijesti ovo Vijeće.

Ideja koja je također potaknula raspravu je bila ideja o uvođenju noćne autobusne linije za MO. Član Petar Miočević naglašava kako mnogo naseljeniji dijelovi grada nemaju noćnu autobusnu liniju, dok blizu glavnine područja MO prolazi noćna tramvajska linija br. 32. Petar Miočević stoga smatra kako bi bilo svrsishodnije izboriti se za bolji vozni red noćnog tramvaja ukoliko bi to bilo moguće, s čime se nazočni članovi slažu.
S obzirom na izgradnju stambene zgrade u MO Vukomerec, ali s izlazom na Ul. Vukomerec i izgradnju stambenog kompleksa na bivšem području tvornice Badel (preko puta ulaza u Kampus), primijećena je potreba za novim kapacitetima dječjeg vrtića na području MO, s čime se slažu svi nazočni članovi VMO. Član Ivica Milković predlaže da se MUP-u pošalje upit za korištenje zemljišta na kojem se trenutno nalaze objekti nekadašnje tvrtke Jurinametal kako bi se na tom području izgradio novi dječji vrtić te se s ovim prijedlogom slažu svi nazočni članovi VMO. Međutim, budući da je to područje u sudskom procesu povrata vlasništva, mole se nadležne službe da hitno razmotre mogućnosti vrtićkog smještaja. Predlaže se opcija zakupa ili kupnje prostora unutar kompleksa koji gradi tvrtka Pionir preko puta Kampusa. Zaključak jednoglasno prihvaćen.

Zaključak 
o prijedlogu otkupa prostora za potrebe izgradnje novog vrtića

1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da se, zbog povećane izgradnje stambenih zgrada i potrebe za većim vrtićkim kapacitetima te izgradnjom novog vrtića, na području Mjesnog odbora Borongaj Lugovi, zakupi ili otkupi prostor u sklopu novog kompleksa koji gradi tvrtka Pionir preko puta  Znanstveno-učilišnog kampusa Borongaj.

2. O učinjenom izvijesti ovo Vijeće.

Na zahtjev građana, donosi se zaključak o potrebi postavljanja dodatne košarice za smeće u prostor dječjeg igrališta u Ul. Vukomerec 40 (kod Toccarea). Jednoglasno prihvaćeno.

Zaključak
o uvrštavanju u Plan komunalnih potreba


Vijeće Mjesnog odbora Borongaj Lugovi predlaže Vijeću Gradske četvrti Peščenica-Žitnjak da u Plan komunalnih potreba uvrsti 

· Postavljanje koša za otpatke na dječjem igralištu u Ulici Vukomerec 40
· o učinjenom izvijesti ovo Vijeće.




Predsjednica VMO također skreće pozornost članova na e-mail građanke Jasne Špoljarević. Građanka je obaviještena kako je proces označavanja navedenog parka kao parka za pse u tijeku, te da će isti biti dovršen u skorijem roku. Vezano za ležeće policajce na adresama Vukomerec 36-40, nazočni članovi VMO zaključuju kako ne vide potrebu da se isti tamo postave, s obzirom da je riječ o parkirališnom području. 
Nastavno na prometnu problematiku, predsjednica VMO predlaže da Vijeće donese zaključak kojim se traži žurnije postupanje od strane Zagrebačkih cesta, vezano uz izvid ulice Vukomerec po pitanju prometne signalizacije i uređenju ceste. Zaključak je prihvaćen jednoglasno bez rasprave.

Predsjednica VMO upoznaje nazočne članove s činjenicom da je kamion Čistoće pokušao izvršiti probni prolazak kroz Grdoselsku, Gologoričku i Grožnjansku ulicu, te kako je zaključeno kako je potrebno postaviti znak zabrane parkiranja u vremenu odvoza otpada. Stoga predsjednica VMO predlaže da VMO Borongaj Lugovi predlože VGČ Peščenica-Žitnjak da se od nadležnog ureda zatraži očevid te izrada rješenja za postavljanje znaka zabrane parkiranja ili znak zabrane parkiranja u danima odvoza miješanog komunalnog otpada, čime bi se omogućilo prometovanje vozila podružnice Čistoća kroz navedene ulice kako bi stanari navedenih ulica stekli jednake uvjete odvoza miješanog komunalnog otpada kao i svi drugi stanovnici na području MO Borongaj Lugovi. Zaključak je prihvaćen jednoglasno bez rasprave.


Zaključak
o potrebi postavljanja znaka „zabranjeno parkiranje“ 


1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da 

· od nadležnog Ureda zatraži očevid te izradu rješenja za postavljanje znakova zabrane parkiranja ili znakova zabrane parkiranja u danima odvoza miješanog komunalnog otpada čime bi se omogućilo prometovanje vozila Podružnice Čistoća kroz Grožnjansku, Gologoričkuju i Grdoselsku ulicu kako bi stanari navedenih ulica stekli jednake uvjete odvoza miješanog komunalnog otpada kao i drugi stanovnici na području MO Borongaj Lugovi.



· o učinjenom izvijesti ovo Vijeće.

Predsjednica VMO, potpredsjednik VMO i član Ivica Milković su imali sastanak s g. Nikolom Jerkovićem na adresi Vukomerec 41. G. Jerković u dvorištu svojeg stambenog objekta, koji su u vlasništvu grada Zagreba, ima lipu koja je odumrla te smatra da ona predstavlja opasnost za objekt i stanare. Stoga predsjednica VMO predlaže da podružnica Zrinjevac izvrši pregled navedene lipe, te pristupi rušenju drveta ukoliko to bude potrebno. Zaključak je prihvaćen jednoglasno bez rasprave.
Predsjednica VMO navodi kako je 24.10. dobiven dopis iz Zrinjevca u kojem se navodi kako je izvršen očevid platana kod ulaza u Sveučilišni kampus u Savudrijskoj ulici, te je navedeno kako najzapadnija platana predstavlja ugrozu za stanovnike i imovinu. Podružnica Zrinjevac ne može pristupiti rušenju stabla jer se ono nalazi na području u državnom vlasništvu, s tim se dokumentom od Sveučilišta u Zagrebu može zatražiti rješavanje navedenog problema. Zaključak jednoglasno prihvaćen.

Zaključak
o rješavanju aktualne komunalne problematike


1. Vijeće Mjesnog odbora Borongaj Lugovi predlaže Vijeću Gradske četvrti Peščenica-Žitnjak da se obrati Sveučilištu u Zagrebu – Studenski kampus Borongaj kako bi Sveučilište bilo upoznato sa izvješćem nakon izvršenog očevida o stanju spornih stabala na ulazu iz Savudrijske ulice slijedom kojega mogu u svojoj  nadležnosti poduzeti odgovarajuće radnje

2. O učinjenom izvijesti ovo Vijeće.


2. Izvješća, pitanja i prijedlozi
Predsjednica VMO izvještava nazočne članove kako su zaključci vezani za sanaciju asfalta oko kazete na Čavićevoj ulici i sadnje zamjenskih stabala na ulici Vukomerec kod dječjeg igrališta kod u.o. Toccare poslani.
Predsjednica VMO navodi kako je 09.11. dobiven dopis da je gotova projektna dokumentacija za vježbalište za odrasle kod stambenih zgrada na južnoj strani ulice Vukomerec. Vježbalište će sadržavati tri sprave za starije i tri sprave za „street workout“. Projektanti iz podružnice Zrinjevac odgovorni za projekt su zatražili sastanak s predstavnicima VMO Borongaj Lugovi kako bi VMO dobio uvid u izgled projekta prije nego se krene u realizaciju istog 2023. godine. Predsjednica VMO naglašava kako će u izgradnji navedenog vježbališta u najvećoj mogućoj mjeri biti korišteni prirodni materijali, dok će se izbjegavati korištenje skupljih i neekoloških materijala poput tartana. 
Ovime je iscrpljen dnevni red, te predsjednica VMO zaključuje 19. sjednicu VMO Borongaj Lugovi u 20:45h.
KLASA: 024-08/22-003/2229

Zagreb, 17. studenog 2022.

